KIRJALLINEN KYSYMYS E-0857/99

esittäjä(t): Pedro Marset Campos (GUE/NGL) komissiolle

(7. huhtikuuta 1999)

Aihe: Naisten syrjintä Murcian kaupunkiliikennettä hoitavassa yrityksessä (Espanja)

Kuljetusalan yritys LAT, S.A. harjoittaa toimintaansa Murcian pääkaupungissa sekä sen ympäristöalueilla. Yritys hoitaa sekä kaupunkiliikennettä että tilausajoja ja koululaiskuljetuksia kyseisillä alueilla. Yrityksen henkilökuntaan kuuluu yli 300 työntekijää ja se on Murcian kaupunginhallituksen tehtäviinsä valitsema.

On tiedossa, että yritykseen ei ole palkattu yhtään naispuolista linja-auton kuljettajaa. Naisiin ei oteta yhteyttä eikä edes anneta käydä läpi teknisiä kokeita, jotka ovat työpaikan saannin vaatimuksena. Sattumalta linja-autojen siivoushenkilökunta on pääasiassa naisia, joiden on liikuteltava ajoneuvoja siivoamista varten. Tämä on ristiriidassa sen kanssa, että yrityksen politiikka on olla palkkaamatta naisia kuljettajaksi.

1. Onko komissio tietoinen tästä tilanteesta?

2. Eikö komissio katso, että kaupungin viranomaisten, erityisesti Murcian kaupunginhallituksen taajama- ja liikennepolitiikasta vastaavan virkamiehen, olisi pitänyt seurata tämän yrityksen palkkauspolitiikkaa valittaessa yritys kaupungin palvelukseen?

3. Eikö komissio katso, että kaupungin viranomaiset ovat vastuussa työlain noudattamisesta naisten ja miesten yhtäläisten mahdollisuuksien osalta?

4. Eikö komissio katso, että tässä rikotaan Euroopan kansalaisten oikeuksia ja erityisesti neuvoston direktiiviä 76/207/ETY(1) miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa?

5. Voiko komissio tiedottaa tilanteen seurannasta?

Komission jäsenen Pádraig Flynninkomission puolesta antama vastaus

(5. toukokuuta 1999)

1. Komissio ei ollut tietoinen arvoisan parlamentin jäsenen kuvailemasta tilanteesta.

2. Komissio on samaa mieltä siitä, että olisi ollut hyvä, jos kaupungin viranomaiset olisivat selvittäneet, miten kuljetusalan yritys suhtautuu naisten palkkaamiseen, ennen kuin tekivät sen kanssa sopimuksen. Komission 11. maaliskuuta 1998 antamassa tiedonannossa julkisista hankinnoista Euroopan unionissa(2) painotettiin, että naisten ja miesten välisen epätasa-arvon poistaminen ja tasa-arvon edistäminen ovat tärkeitä näkökohtia julkisia hankintasopimuksia tehtäessä. Nykyisissä julkisia hankintoja koskevissa yhteisön säännöksissä ei kuitenkaan ole mitään sellaista, mikä oikeudellisesti velvoittaisi noudattamaan tätä periaatetta.

3. Esitettyjen tietojen perusteella kaupungin ei voida katsoa olevan oikeudellisesti vastuussa mahdollisesta tasa-arvoiseen kohteluun liittyvän lainsäädännön rikkomisesta. Asianomistajan olisi haastettava kyseinen yritys tai työnantaja oikeuteen.

4. Esitetyistä tiedoista ei käy ilmi, kieltäytyykö LAT Ltd-yhtiö muodollisesti palkkaamasta naisia linja-auton kuljettajiksi vai sattuuko asia vain olemaan niin, että naisia ei ole palkattu linja-auton kuljettajiksi. Muodollinen kieltäytyminen olisi miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa 9. helmikuuta 1976 annetun neuvoston direktiivin 76/207/ETY vastainen.

5. Direktiivin 76/207/ETY 3 artiklan 1 kohtaan sisältyvällä tasa-arvoisen kohtelun periaatteella mahdollisuuksissa työhön on välitön oikeusvaikutus(3), ja kansalaiset voivat vedota siihen haastaessaan yksityisyrityksen oikeuteen kansallisissa tuomioistuimissa. Kansalaisten, jotka kokevat tulleensa syrjityiksi, on siis itse päätettävä siitä, haluavatko he ryhtyä oikeustoimiin yhtiötä vastaan espanjalaisissa tuomioistuimissa.

(1) EYVL L 39, 14.2.1976, s. 40.

(2) KOM(98) 143 lopullinen.

(3) Asia 222/84 - Johnston v Royal Ulster Constabulary.